b'\n_START_ARTICLE_\nGorile v megli: Zgodba o Dian Fossey\n_START_SECTION_\nVsebina\n_START_PARAGRAPH_\nPrebivalka Kentuckyja Dian Fossey (igra jo Sigourney Weaver) dobi pri antropologu Louisu Leakeyju navdih in se odlo\xc4\x8di dve leti svojega nadaljnjega \xc5\xbeivljenja posvetiti delu z gorilami. \xc4\x8ceprav jo Leakey sprva ne vzame resno, se Fosseyjeva ne da in naposled le odpotuje v notranjost Afrike, natan\xc4\x8dneje v Ruando. Pri tem ji pomaga vodi\xc4\x8d in \xc5\xbeivalski slednik Sembegare (igra ga John Omirah Miluwi), ki ima sicer na za\xc4\x8detku te\xc5\xbeave izslediti gorile, saj tega nikoli ni po\xc4\x8del._NEWLINE_Naposled se jima po dolgotrajnem preiskovanju ruandskih gora le nasmehne sre\xc4\x8da, saj odkrijeta sve\xc5\xbee gorilje iztrebke. Kmalu zatem Fosseyjeva odkrije skupino goril, ki jo takoj mo\xc4\x8dno prevzame in o\xc4\x8dara. Z vsakim dnem se gorilam bolj pribli\xc5\xbea in nekega dne se jih tudi dotakne. Fosseyjevi to spoznavanje goril slu\xc5\xbei tudi za popis populacije in za \xc5\xa1tudijo njihovega obna\xc5\xa1anja in kretenj. O prvih dognanjih redno pi\xc5\xa1e Leakeyju, ki je z njenim delom zadovoljen, a obenem tudi zaskrbljen, da ji gorile ne bi kaj storile._NEWLINE_Nekega dne Fosseyjevo iz\xc5\xbeenejo z gore, na kateri je s Sembegarejem postavila tabor. Za izgon poskrbi lokalno pleme, ki je pod vplivom Clauda Van Vectena (igra ga Constantin Alexandrov). Van Vecten je neusmiljen divji lovec, ki mu je za obstoj gorskih goril vseeno in jih pobija, da nato celotne osebke proda \xc5\xbeivalskim vrtom po svetu ali da gorilje \xc5\xa1ape naprej proda kot pepelnike. Fosseyjeva po kratkem postanku pri svoji edini \xc5\xbeenski zaveznici na obmo\xc4\x8dju, Roz Carr (igra jo Julie Harris), ob pomo\xc4\x8di zvestega Sembegareja vnovi\xc4\x8d postavi tabor na gori. Kmalu zatem odide tudi v mesto in se soo\xc4\x8di z Van Vectenom. Potem ko iz njegovega kombija vzame ukradenega goriljega mladi\xc4\x8da, odide \xc5\xa1e na lokalno ob\xc4\x8dino, kjer pri glavnem funkcionarju izbori skupino treh varuhov. Naravni rezervat, na katerem \xc5\xbeivijo gorile, namre\xc4\x8d ne \xc5\xa1\xc4\x8ditijo nobeni varuhi, zaradi \xc4\x8desar je divjim lovcem tudi omogo\xc4\x8deno brezvestno pobijanje goril. To skupino treh varuhov sama izuri in te\xc5\xbeave z divjimi lovci se vsaj za kratek \xc4\x8das prenehajo._NEWLINE_Na gori jo kmalu obi\xc5\xa1\xc4\x8de fotograf National Geographica Bob Campbell (igra ga Bryan Brown). Slednjega je slu\xc5\xbebena dol\xc5\xbenost pripeljala na obmo\xc4\x8dje, tako da se jo je odlo\xc4\x8dil obiskati, glede na dejstvo, da je tudi ona redno prispevala gradivo za v revijo National Geographic. Revija je bila tudi njen glavni finan\xc4\x8dni vir, s katerim je sploh omogo\xc4\x8dila svoje delo z gorilami. S Campbellom se Fosseyjeva kmalu pobli\xc5\xbee spozna in med njima vznikne romanca. Campbell se zaradi razmerja s Fosseyjevo odpove \xc5\xbeeni, medtem ko Fosseyjeva teh te\xc5\xbeav nima. Pred odhodom v Afriko je sicer bila zaro\xc4\x8dena (gorile je sprva nameravala preu\xc4\x8devati zgolj kako leto ali dve), a je od odhoda minilo \xc5\xbee ve\xc4\x8d let in njunega razmerja je bilo o\xc4\x8ditno konec._NEWLINE_Ko Campbell izrazi \xc5\xbeeljo za poroko, ima ona pomisleke, saj si ne \xc5\xbeeli zapustiti goril. Campbell je razo\xc4\x8daran, a nima kaj in Fosseyjevo kmalu zapusti ter odpotuje na Borneo, kjer mu je revija priskrbela novo delovno mesto. Fosseyjeva tako ostane na gori in poostri boj proti divjemu lovu. Kmalu prispe na podro\xc4\x8dje skupina treh nadebudnih mladih zoologov, a Fosseyjeva nad nobenim ni preve\xc4\x8d navdu\xc5\xa1ena. Njena ljubezen do goril s\xc4\x8dasoma pride tako dale\xc4\x8d, da postane z divjimi lovci obsedena in nekega dne za\xc5\xbege njihove kolibe na drugi strani gore. Prav tako enemu od lovcev priredi obe\xc5\xa1anje, da obe\xc5\xa1anec do\xc5\xbeivi ves smrtni strah, le da njegova vrv ni privezana na drevesno vejo. Ko mu tako Fosseyjeva izmakne stol pod nogami, se vrv ne zategne in prestra\xc5\xa1eni lovec pade na tla in zbe\xc5\xbei._NEWLINE_Vsi v taboru so nad obe\xc5\xa1anjem in za\xc5\xbeiganjem kolib \xc5\xa1okirani, a Fosseyjeva ne popusti in se nenadoma do vseh pri\xc4\x8dne vesti osorno in ukazovalno. Pri tem manj\xc5\xa1em psihi\xc4\x8dnem zlomu ji na pomo\xc4\x8d prisko\xc4\x8di vselej zvesti Sembegare, Fosseyjeva se tudi zate\xc4\x8de v svojo edino pravo ljubezen - gorile. 26. decembra 1985 jo v spalnici bivalne kabine preseneti neznanec in jo ubije. Njena smrt ostane nepojasnjena._NEWLINE_Film se na tem mestu kon\xc4\x8da. Fosseyjeva danes velja za najpomembnej\xc5\xa1o predstavnico boja za obstanek goril, prav tako ima najve\xc4\x8d zaslug, da so gorile do danes sploh pre\xc5\xbeivele. V \xc4\x8dasu njenega odhoda v Afrika je namre\xc4\x8d populacija goril na ra\xc4\x8dun divjega lova tako upadla, da je celotni vrsti grozila nevarnost izumrtja.\n_START_SECTION_\nProdukcija\n_START_PARAGRAPH_\nFilm sta skupaj ustvarili dru\xc5\xbebi Universal Studios in Warner Bros.'